寒雨感懷呈斯遠三首  其三
作者：趙蕃
朝代：宋

paragraphs: 平生幾交游，念往常恍惚。
始從五州數，却自他邦述。
徐州殞川魚，葉縣飛鳬舄。
吳興罷童迎，漢殿空履跡。
鯨魚渺洪波，長城墮立壁。
元龍漫豪氣，子雲終執戟。
詩壇絕韓呂，詩友無道釋。
文章固能傳，事業竟何得。
是皆我深知，半亦君舊識。
更將寫其心，悲甚不能筆。